text: AC Horsens får sen kampstart mod Sporting Lissabon 
  16 august 2012 kl. 12.15
  På grund af transmission af kampen i portugisisk tv er der sen kampstart, når AC Horsens torsdag den 23. august møder Sporting Lissabon i Europa League. Opgøret spilles på CASA Arena Horsens klokken 21.
  Billetpriserne er blevet sænket i forhold til den seneste Europa League-hjemmekamp mod IF Elfsborg.
  - Hjemmekampen mod Sporting Lissabon skal være en fest for hele Horsens, og vi vil rigtig gerne have udsolgt på vores hjemmebane, så vi har valgt at sætte priserne ned til 150 kroner for voksne og 80 kroner for børn og pensionister. Det er en meget vigtig og historisk kamp for os som klub, og forhåbentlig kan vi byde vores portugisiske gæster velkommen til en hjemmebane klædt i gult, fortæller AC Horsens? direktør Henrik Ravn.
  